CELEX: 62016TN0310
Language: mt
Date: 2016-06-20 00:00:00
Title: Kawża T-310/16: Rikors ippreżentat fl-20 ta’ Ġunju 2016 – Foshan Lihua Ceramic vs Il-Kummissjoni

22.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 305/40
            
         Rikors ippreżentat fl-20 ta’ Ġunju 2016 – Foshan Lihua Ceramic vs Il-Kummissjoni
   (Kawża T-310/16)
   (2016/C 305/55)
   Lingwa tal-kawża: l-Ingliż
   
      Partijiet
   
   
      Rikorrenti: Foshan Lihua Ceramic Co. Ltd (Foshan, iċ-Ċina) (rappreżentanti: B. Spinoit u D. Philippe, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni ta’ Implimentazzjoni tal-Kummissjoni C(2016) 2136 finali tal-15 ta’ April 2016, li tiċħad talba ta’ trattament ġdid tal-produtturi-esportaturi fil-kuntest tad-dritt anti-dumping definittiv mir-Regolament ta’ Implimentazzjoni tal-Kunsill (UE) Nru 917/2011 tat-12 ta’ Settembru 2011 li jimponi dazju antidumping definittiv u jiġbor b’mod definittiv id-dazju provviżorju impost fuq l-importazzjonijiet tal-madum taċ-ċeramika li joriġina fir-Repubblika Popolari taċ-Ċina.
            
         
               —
            
            
               tikkundanna lill-Kummissjoni għall-ispejjez tal-proċeduri sostnuti mir-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka seba’ motivi.
   
               1.
            
            
               L-ewwel motiv huwa bbażat fuq ksur tal-Artikoli 11(4) u (5) du tar-Regolament tal-Kunsill (KE) Nru 1225/2009, tat-30 ta’ Novembru 2009, dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea u tal-Artikolu 9(5) tal-Ftehim tad-WTO permezz tal-eċċezzjoni applikata mill-Kummissjoni.
            
         
               2.
            
            
               It-tieni motiv huwa bbażat fuq ksur tal-prinċipju ta’ ugwaljanza fit-trattament peress li l-Kummissjoni riċentement applikat id-dispożizzjonijiet tal-Artikolu 11(4) tar-Regolament (KE) Nru 1225/2009 dwar l-eżami ġdid tal-esportaturi, għal kawża li tinvolvi esportatur Korean.
            
         
               3.
            
            
               It-tielet motiv huwa bbażat fuq żball manifest ta’ evalwazzjoni tal-fatti.
            
         
               4.
            
            
               Ir-raba’ motiv huwa bbażat fuq ksur tad-dritt tad-difiża tar-rikorrenti. Ir-rikorrenti ssostni li l-Kummissjoni tibbaża d-deċiżjoni tagħha fuq ir-riferiment għal (i) l-eżistenza ta’ kumpannija li ma tistax tesporta u li ma esportatx matul il-perijodu ta’ investigazzjoni inizjali u li ma għandhiex rabtiet legali jew korporattivi ma’ esportaturi oħra; (ii) informazzjoni li għaliha r-rikorrenti qatt ma kellha aċċess u li fuqha hija ma setgħet qatt tifformula osservazzjonijiet, u (iii) allegati avvenimenti matul seduta li tagħhom ma jeżistu l-ebda nota u lanqas ebda verbal.
            
         
               5.
            
            
               Il-ħames motiv huwa bbażat fuq użu ħażin ta’ poter sa fejn il-Kummissjoni bbażat id-deċiżjoni tagħha fuq nuqqas ta’ qbil allegat bejn, minn naħa, iċ-ċifri ta’ produzzjoni awdittjati wara l-perijodu ta’ investigazzjoni inizjali pprovduti mir-rikorrenti, u, min-naħa l-oħra, informazzjoni kummerċjalment influwenzata minn sit tal-internet.
            
         
               6.
            
            
               Is-sitt motiv huwa bbażat fuq żball manifest ta’ evalwazzjoni legali sa fejn il-Kummissjoni bbażat id-deċiżjoni tagħha fuq kunċetti legali li ma jeżistux la fid-dritt u lanqas fil-prattika.
            
         
               7.
            
            
               Is-seba’ motiv, huwa bbażat fuq motivazzjoni bbażata mhux fuq fatti iżda fuq suppożizzjonijiet u fuq ksur tad-dritt għal smigħ. L-ewwel nett, ir-rikorrenti ssostni li l-punti 17 sa 22 tad-deċiżjoni kkontestata jinvolvu żbalji manifesti ta’ evalwazzjoni bbażati fuq sempliċi suppożizzjonijiet infondati. It-tieni nett, skont ir-rikorrenti, il-fatt li l-fatti u l-argumenti importanti u fundamentali li tippreżenta huma totalment injorati u mhux ikkunsidrati jikkostitwixxi ksur tad-dritt tagħha li tinstema’ “b’mod effettiv” mill-Kummissjoni.